Núm.

119
 17 de novembre del 2021
 1/44
 Lleis
 llei 29/2021, del 28 d’octubre, qualificada de protecció de 
dades personals
 Atès que el Consell General en la seva sessió del dia 28 d’octubre del 2021 ha aprovat la següent:
 Llei 29/2021, del 28 d’octubre, qualificada de protecció de dades personals
 Han transcorregut gairebé divuit anys d’ençà que el Consell General va aprovar la primera Llei qualificada 
de protecció de dades personals.

El 28 de gener de 2019 el Principat d’Andorra ha estat el vint-i-cinquè país en signar el Conveni 108+ del 
Consell d’Europa per a la protecció de dades de les persones en relació al tractament de dades de caràcter 
personal.
El Reglament (UE) 2016/679 del Parlament Europeu i del Consell, del 27 d’abril de 2016, relatiu a la protecció 
de les persones físiques pel que fa al tractament de dades personals i a la lliure circulació d’aquestes dades, 
pel qual es deroga la Directiva 95/46/CE (Reglament general de protecció de dades), ha fixat un nou marc 
europeu per a la protecció de les dades personals de les persones físiques; i la Directiva (UE) 2016/680 
del Parlament Europeu i el Consell, igualment del 27 d’abril de 2016, ha posat unes noves bases relatives 
a la protecció de les dades personals de les persones físiques respecte al seu tractament per part de les 
autoritats competents amb finalitats de prevenció, d’investigació o de persecució d’infraccions penals, o 
d’execució de sancions penals, i a la lliure circulació d’aquestes dades.
Així mateix, la Decisió 2010/625/UE del 19 d’octubre de 2010 va resoldre que el Principat d’Andorra as-
segurava un nivell adequat de protecció de les dades de caràcter personal, tant en el flux intern com en 
relació als fluxos transfronterers.

L’ordenament jurídic andorrà estableix que tota persona té dret a la protecció de les dades de caràcter 
personal que l’afecten, sigui quina sigui la seva nacionalitat o la seva residència, en el marc de l’article 14 
de la Constitució del Principat d’Andorra que garanteix el dret a la intimitat, a l’honor i a la pròpia imatge, 
interpretat a la llum del Conveni europeu per a la Salvaguarda dels Drets Humans i de les Llibertats Fona-
mentals.

La ràpida evolució tecnològica i la globalització plantegen ara nous reptes per a la protecció de 
les dades personals de les persones físiques.
Aquesta Llei té per objecte actualitzar la normativa relativa al tractament que, tant persones o entitats 
privades com l’Administració pública andorrana, duen a terme de les dades corresponents a persones 
físiques acollint-se a la nova regulació europea, continguda al Reglament general de protecció de dades i 
modernitzant el marc jurídic existent basat en la Llei 15/2003, del 18 de desembre, qualificada de protecció 
de dades personals.

S’ha cercat la salvaguarda de les oportunitats d’obertura del Principat d’Andorra derivades de la seva posició 
geopolítica estratègica dins d’Europa, en conciliació amb totes les garanties de protecció de les dades perso-
nals de les persones físiques, sense establir obligacions excessives que puguin impedir o dificultar greument 
les activitats econòmiques, administratives o de gestió de les entitats públiques i privades andorranes.
Aquesta Llei consta de set capítols i setanta-quatre articles, una disposició addicional, una disposició tran-
sitòria, dues disposicions derogatòries i quatre disposicions finals.

l
a
r
e
n
e
G
l
l
e
s
n
o
C